SA onnie in Aus gevonnis vir kinderpornografieDean Carelse ’n Voormalige onderwyser en rugbyafrigter van Grey High School in Gqeberha (Port Elizabeth) in die Oos-Kaap, is in Australië skuldig bevind aan die besit van kinderpornografie en tot tronkstraf gevonnis. ABC News berig Dean Carelse (41), wat jare gelede die Springbokkaptein Siya Kolisi op skool afgerig het, is tot twee jaar tronkstraf gevonnis vir kindermishandeling, die besit van kinderpornografie en seksuele gereedmaking. Volgens die berig het Carelse skuldig gepleit op nagenoeg 20 aanklagte teen hom. Volgens 7NEWS Sunshine Coast sal Carelse na Suid-Afrika uitgelewer word nadat hy Woensdag in die Maroochydore-distrikshof gevonnis is. Sy vonnis sal na ses maande vir drie jaar opgeskort word. Carelse was ’n waterpolo-afrigter en het by ’n private skool in die Sonskynkus-streek in Queensland gewerk toe hy in Maart verlede jaar in hegtenis geneem is. Daar is tydens sy inhegtenisneming beslag gelê op items by ’n huis in die woonbuurt Mooloolaba. Meer as 2 000 foto’s is glo op twee selfone gekry wat verband hou met die uitbuiting van kinders. Carelse het onvanpaste opnames van kinders in hul swemklere gemaak en hom skuldig gemaak aan die seksuele gereedmaking van ŉ 13-jarige seun. Volgens ABC News se berig het Ben Powers, Carelse se regsverteenwoordiger, in die hof gesê sy kliënt het berou oor wat hy gedoen het. Powers het gesê Carelse kon nie die rede vir sy optrede volledig verduidelik nie, maar het gesê dit het gekom op ’n tyd van eensaamheid en dat Carelse ’n “ongesonde en onbehoorlike bewondering” ontwikkel het vir die seun wat hy seksueel gereedgemaak het.